# Факултет организационих наука

И н т е р н о.

Проф. др Милија Сукновић, Декан

Предмет: Извештај о пријављеним кандидатима за избор једног сарадника

 у звањe асистента, на одређено време са пуним радним временом,

 за ужу научну област Информационе технологије

Одлуком Изборног већа Факултета организационих наука 05-02 бр. 4/41 од 13.07.2018. године расписан је конкурс за избор једног сарадника у звање асистента, на одређено време са пуним радним временом, за ужу научну област Информационе технологије. На седници Изборног већа одржаној 11.07.2018. године смо одређени за припрему Извештаја о пријављеним кандидатима и у том својству подносимо следећи

И З В Е Ш Т А Ј

Конкурс за избор једног сарадника на Факултету организационих наука у звање асистента, на одређено време са пуним радним временом, за научну област Информационе технологије је објављен у огласним новинама Националне службе за запошљавање „Послови“ бр. 788/789 од 01.08.2018. године, са роком трајања од 15 дана.

У предвиђеном року пријавио се само један кандидат Бојан Марчета.

На основу увида у достављену конкурсну документацију наводе се основни биографски подаци о пријављеном кандидату:

1. Бојан Марчета рођен је 16.05.1982. године у Вуковару. Завршио је средњу електротехничку школу Никола Тесла у Београду 2001. године. Факултет организационих наука Универзитета у Београду - смер Информациони системи и технологије уписује 2004. године, који завршава 2010. године са просечном оценом 8.05, одбранивши завршни рад на тему „Алати за рад са *cloud computingom*“ код професора емеритус Душана Старчевића. На Факултету организационих наука уписује Мастер студије 2013. године, смер за Информационе системе и технологије. Студије завршава 2015. године, са просечном оценом 10, одбранивши мастер рад на тему „Заштита савремених корпоративних рачунарских мрежа“ код професора др Дејана Симића. Исте године уписује и докторске студије, смер Информациони системи и квантитативни менаџмент, на коме је до сада положио све испите са просечном оценом 10. Тренутно је у фази избора теме за дисертацију.

Од 2011. године кандидат је запослен на Факултету организационих наука, у оквиру Иновационог центра, на месту стручног сарадника. Од 2012. године прелази на место сарадника у Лабораторији за мултимедијалне комуникације.

У оквиру Иновационог центра Факултета организационих наука, учествовао је више пута у реализацији студентских курсева „Администрација Линукс система“ и „Администрација рачунарских мрежа“.

У оквиру Лабораторије за мултимедијалне комуникације кандидат је обављао следеће активности:

• Одржавање и конфигурација рачунарске мреже и уређаја у склопу Лабораторије,

• Планирање, пројектовање и имплементација мрежне инфраструктуре,

• Подизање, конфигурисање и одржавање Линукс серверских и клијентских машина,

• Технича подршка у реализацији пројеката Лабораторије,

• Административни послови везани за часопис ИнфоМ,

• Учешће у извођењу наставе на предметима прве, друге и треће године основних академских студија,

• Учешће на домаћим конференцијама.

Кандидат је више пута учествовао на конференцији *InfoTech*, у својству аутора, или као подрша у планирању и организацији путовања на конференцију.

Током 2011. и 2012. године Бојан Марчета је похађао и са успехом завршио *RHEL* (*Red Hat Enterprise Linux*) курс. У истом периоду је похађао *Cisco* Академију, *CCNA* курс, који је са успехом завршио, остваривши најбоље резултате у својој групи.

Од 2014. године, поред наведених активности, преузима управљање системом за Студије на даљину – *DLS*. У оквиру тога бави се администрацијом *Мооdle* система, израдом бекапа, управљањем корисницима, и постављањем наставних материјала.

У периоду од 2014. до 2016. године преузима и управљење “паметном” учионицом (некадашња Самсунг сала – Б002). У оквиру тог посла бавио се администрацијом система, управљањем апликацијом Самсунг *school*, која се користи за одржавање наставе на таблет уређајима. Држао је неколико пута обуку наставном особљу везано за коришћење имплементираног решења за наставу, и по потреби пружао техничку подршку у поменутој сали.

Од 2014. до 2016. године био је ангажован у Рачунском центру Факултета организационих наука. На том радном месту био је укључен у извршавање следећих активности:

• Одржавање и конфигурација целокупне рачунарске мреже Факултета,

• Планирање, пројектовање и имплементација мрежне инфраструктуре,

• Подизање, конфигурисање и одржавање Линукс серверских и *Windows* клијентских машина,

• Инсталација система и потребног софтвера у рачунарским салама на целом Факултету,

• Инсталација и подешавање бежичне опреме (AP),

• Одржавање машина намењених за хостинг сајтова,

• Одржавање система Евентус, намењеног за резервацију сала на Факултету од стране наставног особља,

• Отварање корисничких налога за електронску пошту, Wi-Fi и Студије на даљину,

• Одржавање сајта Факултета организационих наука,

• Израда и копирање бекапа за све горе поменуте системе,

• Технича подршка наставном особљу у извођењу наставе.

Поред поменутих послова, у склопу Рачунског центра, Бојан Марчета је учествовао у планирању, пројектовању и изради планске документације у оквиру пројекта реконфигурације факултетске мреже и убацивања нових мрежних уређаја у функцију.

Кандидат течно говори, чита и пише енглески језик. Одлично се служи Линукс оперативним системима. Одлично познаје рад са различитим типовима мрежних уређаја (рутери и свичеви), као и са уређајима различитих произвођача (*Cisco, HP, TP Link, AT*).

Област интересовања кандидата су првенствено рачунарске мреже и заштита мрежа и рачунарских система.

Бојан Марчета је, поред горе поменутих активности, од 2012. до 2016. године активно учествовао у извођењу наставе као демонстратор на предметима прве, друге и треће године основних студија, у оквиру катедре за Информационе технологије. У том периоду кандидат је у просеку имао преко 200 самостално одржаних часова на поменутим предметима током зимског семестра.

2016. кандидат је поново уписао Мастер студије и тада је први пут изабран за сарадника у настави на Катедри за Информационе технологије. Од тада је ангажован на извођењу наставе, припреми и организовању писмених испита и колоквијума, прегледању истих, као и менторствима за пројекте на следећим предметима основних студија: Основе информационо комуникационих технологија, Архитектура рачунара и оперативни системи, Рачунарске мреже и телекомуникације и Заштита рачунарских система. Поред тога, кандидат је ангажован и у извођењу вежби на следећим предметима мастер студија: Напредне рачунарске мреже, Технике заштите у рачунарским мрежама, Интеракција човек рачунар, Биометријске технологије и Апликације електронске трговине.

Поред обавеза у настави, кандидат се бави и научно-истраживачким радом, писањем и објављивањем научних радова. Области интересовања су првенствено рачунарске мреже и њихова безбедност, али и *Internet of Things* и биометријске технологије.

Приликом евалуације од стране студената његов педагошки рад је увек оцењиван изузетно високим оценама, о чему постоји писана евиденција на Факултету организационих наука. Бојан Марчета је 2017. године награђен за свој рад као један од пет најбоље оцењењених предавача у школској 2016/2017.

Бојан Марчета похађа докторске студије на студијском програму Информациони системи и квантитативни менаџмент који се изводи на Факултету организационих наука, о чему је приложио одговарајуће уверење. До сада је објавио 6 научних и стручних радова.

МИШЉЕЊЕ И ПРЕДЛОГ КОМИСИЈЕ

Законом о високом образовању и Статутом Факултета организационих наука је дефинисано да „Факултет бира у звање асистента студента докторских студија који је претходне нивое студија завршио са укупном просечном оценом најмање осам (8) и који показује смисао за наставни рад“.

Пријављени кандидат Бојан Марчета задовољава услове предвиђене Законом о високом образовању и Статутом Факултета организационих наука за избор у звање асистента, па предлажемо Изборном већу Факултета организационих наука да се Бојан Марчета изабере у звање асистента, на одређено време са пуним радним временом, за ужу научну област Информационе технологије.

У Београду, 03. септембра 2018.

 Председник Комисије

 Др Дејан Симић, ред. проф. ФОН-а

 Чланови Комисије

 Др Мирослав Миновић, ванр. проф. ФОН-а

 Др Бошко Николић, ред. проф., ЕТФ-а

Доставити:

* Декану,
* Кадровској служби,
* Архиви.